Vatandan uzoqda, lekin hamon vahimada yashayotgan suriyaliklar
AQShda yashovchi suriyalik muxolifat vakillari vatandagi hodisalarni dahshat bilan kuzatmoqda.
Radvan Ziyodiy Vashingtonda istiqomat qiladi. U AQShdagi Suriya muxolifati a’zosi. O’tgan hafta vatandan shum xabar keldi. Ziyodiyning ukasi Yosin hibsda. Boshqa mahbuslar singari qamoqda qiynoqqa solinishi mumkin. “Oilam doimo bosim ostida yashagan. Onam va ukalarim so’roq qilingan. Hukumat shu tariqa mening ovozimni o’chirishga harakat qilmoqda”,- deydi Radvan Ziyodiy. Xolid Solih Chikagoda joylashgan Suriya-Amerika Kengashi matbuot kotibi. Hamma tabiiyki vatandagi yaqinlarini o’ylaydi, deydi u. “Bizga Suriyadagi oila a’zolarimiz “iltimos, jim o’tir, bizni tahdidga qo’yma” deyishyapti. Moxaberat, Suriya xavfsizlik xizmati oila a’zolarimizdan biz haqimizda so’ragan, bizning Amerikadagi faoliyatimiz bilan qiziqqan”. Yana bir muhojir, musiqachi Malik Jandaliy iyul oyida Oq Uy ro’parasida norozilik piketi uyushtirdi. Ko’p o’tmay uning Suriyadagi ota-onasini maxfiy xizmat olib ketib, rosa kaltaklagan. “Onam ulardan nima sabab meni urasizlar, deb so’ragan. Ular esa mening konsert berganim, Suriya hukumatini tanqid qilganimni aytishgan va onamga “farzandlaringni qanday tarbiyalash kerakligini ko’rsatib qo’yamiz senga,” deyishgan”. Bunday hodisalar ko’paygani sayin AQSh Davlat Departamenti Suriyaning Vashingtondagi elchixonasiga murojaat qilib, vaziyatni tushuntirishni so’radi. Davlat departamenti vakili Endi Xalus izohicha: “Har bir odam o’z fikrini erkin ravishda ifoda etishga haqli va buning uchun u hibsga olinmasligi yoki uning oila a’zolari ta’qib qilinmasligi kerak. Bunday uslublarni qo’llagan davlat xalqaro normalarni buzadi”. Ammo Suriyada nafaqat mahalliy balki xorijdagi muxolifatchilar va ularning vatandagi yaqinlariga nisbatan do’q-po’pisalar, ogohlantirish va zo’ravonlik qilish hollari davom etmoqda. Radvan Ziyodiyning aytishicha, unga telefon qilib, “ukangni o’ldiramiz” deb qo’rqitishgan. Suriyaning shafqatsiz rahbarlari va johil maxfiy xizmatlaridan ko’p narsa kutsa bo’ladi, deydi faollar. Ular xalqaro hamjamiyatdan Bashar al-Assad va uning ma’muriyatiga qarshi keskin choralar ko’rishni so’ramoqda. BMT Bosh kotibi Pan Gi Mun ham kuni kecha mana shunday chaqiriq bilan chiqdi.